惟宗忠久者，日本鐮倉時人也。島津氏之祖。本京都一武夫，仕藤氏為家司。惟宗氏，秦氏之裔，百濟弓月君之後也。忠久母，源賴朝乳母之女也。忠久遂仕賴朝，甚見親重。文治元年，任伊勢國須可莊地頭。元曆二年，下日向國島津莊，治之。賴朝伐奧州藤原氏，忠久從之。建久元年，從賴朝上洛。八年冬十二月，拜薩摩、大隅守護，旋加日向守護。九年，拜左兵衛尉。以其所司之地，島津莊最廣，因氏之。稱島津左兵衛尉。建仁三年，北條時政滅比企能員，忠久為能員親舊，奪三國守護職。是歲七月，得還薩摩國。嘉祿元年，拜檢非違使。二年，拜豐後守。嘉祿三年六月十八日，卒。有子忠時，忠綱。